Návrh na vysporiadanie pohľadávky Slovenskej republiky po splatnosti voči Alžírskej demokratickej a ľudovej republike

1. Úvod

V súlade so závermi 74. zasadania Poradného orgánu ministra financií SR pre riešenie finančných otázok vyplývajúcich z  medzivládnych úverových, clearingových, barterových a  iných dohôd disponibilná suma určená k vysporiadaniu pohľadávky Slovenskej republiky po splatnosti voči Alžírskej demokratickej a ľudovej republike po aktualizovaní účtovných údajov v ČSOB, a.s. Praha a Banque d´Algérie k 15.4.2004 je vo výške 1.679.769,69 USD.

2. Návrh na výberové konanie spoločnosti na vysporiadanie pohľadávky

Pri výberovom konaní vychádzame:
a)- z hľadiska dosiahnutých výsledkov pri vysporiadaní pohľadávok SR voči ADĽR:
Vysporiadanie pohľadávok SR v ADĽR po bývalej ČSFR z  tovarového účtu Compte Spécial de Remboursement vedenom v Banque d´Algérie doteraz realizovali od roku 1997 spoločnosti: Lentimex spol. s r.o. Bratislava, spoločnosť Lentimex International s.r.o. Bratislava a spoločnosť Trade Servis a.s. Bratislava. 
Spoločnosť Lentimex International s.r.o. Bratislava realizovala vysporiadanie na základe mandátnej zmluvy z 8.10.2003 uzatvorenej s MF SR na objem 5.799.042,47 USD. V zmysle tejto zmluvy spoločnosť Lentimex International s.r.o. Bratislava má povinnosť uhradiť na účet MF SR v prepočte sumu vo výške 58% t.j. 3.363.444,63 USD. Spoločnosť Lentimex International s.r.o. do 29.2.2004  uhradila na účet MF SR čisté inkaso v nasledovnom rozsahu:
                                                                                     103.234,91 USD   valutou 16.1.2004
                                                                                  1.708.333,19 USD   valutou 14.1.2004
                                                                                     921.064,13 USD   valutou   1.3.2004 
                                                                                     628.843,75 USD   valutou 15.4.2004
                                                                                 ––––––––––––––––––––––––––––––
                                                                                   3.361.475,98 USD 

Uhradené čisté inkaso k 15.4.2004 spolu je vo výške 3.361.475,98 USD. Doteraz nevysporiadaný zostatok čistého inkasa voči ŠR SR je vo výške 1.968,66 USD t.j. 58% z nominálnej hodnoty istiny 3.394,24 USD. Nevysporiadaný (nevyčerpaný) zostatok v Banque d´Algérie vo výške  3.394,24 USD bude pripočítaný k aktuálnemu zostatku určenému k vysporiadaniu v rámci  pripravovanej novej Mandátnej zmluvy. Z korešpondencie, ktorú MF SR obdržalo od spoločnosti Lentimex International s.r.o. vyplýva, že tovarové dodávky sú realizované v rámci 10. lodení v alžírskych prístavoch. Podľa doteraz obdržanej dokumentácie disponibilnú sumu určenú k vysporiadaniu bude možné určiť podľa aktuálneho stavu vedeného na účte Compte Spécial de remboursement v Banque d´Algérie ku dňu podpisu zmluvy z dôvodu, že Výpisy z účtov týkajúce sa odčerpaných finančných prostriedkov z transakcie ČSOB a.s. Praha dostáva až s dvojmesačným oneskorením z Banque d´Algérie.

K ďalším spoločnostiam, ktoré zabezpečovali vysporiadanie pohľadávok patrí aj Trade Servis, a.s. Bratislava. MF SR vydalo dňa 13.2.2004 spoločnosti Trade Servis a.s. Bratislava Mandát vo výške 155.152,80 USD na čerpanie finančných prostriedkov z tovarového účtu Compte Spécial de Remboursement v Banque d´Algérie.

b)- z  hľadiska dosiahnutých výsledkov pri vysporiadaní pohľadávok obdobného typu inými veriteľskými štátmi: vysporiadanie pohľadávok vývozom tovaru z ADĽR realizujú i ďalšie bývalé socialistické štáty (Ruská federácia, Česká republika, Maďarsko a iné), avšak detailné informácie pre porovnanie nemá Odbor MF SR k dispozícii,

c)- z hľadiska prístupu dlžníckeho štátu k splácaniu platobných záväzkov voči jednotlivým veriteľským štátom: Alžírsko spláca svoje záväzky voči veriteľom, 

d)- z hľadiska riešenia zadĺženosti dlžníckeho štátu medzinárodnými finančnými inštitúciami (Medzinárodný menový fond, Svetová banka, Medzinárodné rozvojové združenie a iné) a veriteľskými štátmi združenými v Parížskom klube veriteľov:
- prezident A. Bouteflika sa zúčastnil v roku 2000 londýnskeho stretnutia vodcov G 77 (ustanovenie Koordinačnej komisie pre Juh), na summite milénia v New Yorku, na summite OPEC-u v Caracase, na káhirskom arabskom summite a na summite Organizácie islamskej konferencie v Dohe. Prezident A Bouteflika je uznávanou osobnosťou na medzinárodnej politickej scéne a na Slovensku, ktoré osobne navštívil v dňoch 15.-17.júna 2003. V apríli 2004 lbol opäť zvolený do prezidentskej funkcie na ďalšie volebné obdobie. 
- v zmysle podmienok Parížskeho klubu veriteľov zo dňa 1. júna 1994 a dňa 21. júla 1995 Slovenská republika súhlasila s odkladom splácania časti záväzkov  Alžírskej demokratickej a ľudovej republiky voči Slovenskej republike za obdobie od roku 1995 do roku 1998 a zároveň určila nový termín ich realizácie v  Dohode o reštrukturalizácii dlhu Alžírskej demokratickej a ľudovej republiky po splatnosti voči Slovenskej republike, ktorá bola podpísaná v Bratislave dňa 19.9.2002, 

e)- z hľadiska charakteru a pôvodu pohľadávok SR: 
- po rozdelení Českej a Slovenskej federatívnej republiky bolo príslušnými ustanoveniami ústavného zákona číslo 541/1992 Zb. rozhodnuté o delení majetku Českej a Slovenskej federatívnej republiky medzi Českú republiku a Slovenskú republiku a jeho prechode na Českú republiku a Slovenskú republiku. Dohoda medzi vládami Slovenskej republiky a Českej republiky o prevode vládnych pohľadávok voči zahraničiu do kompetencie Slovenskej republiky a Českej republiky a o zabezpečení vnútorného financovania poskytnutých vládnych úverov zo 7.apríla 1993 konkretizovala postupy oboch nástupníckych subjektov v tomto komplexe činností. Na základe nôt o následníctve po rozdelení Českej a Slovenskej federatívnej republiky, odovzdávaných Alžírsku diplomatickou cestou, bol tento postup prijatý aj alžírskou stranou, 

f)- zo základnej dokumentácia k vzniku pohľadávok:
-  ktorou je úverová dohoda medzi vládou ČSSR a vládou ADĽR z 16.11.1984,

g)- z hľadiska súčasnej ekonomickej, politickej situácie dlžníckeho štátu a jeho medzinárodno-politického postavenia:
- základom alžírskej ekonomiky je produkcia ropy a plynu, ktorá zabezpečuje 95% alžírskeho exportu. Príjmy z vývozu oboch komodít sú ročne vo výške cca 10 mld USD čo predstavuje cca 50% príjmovej časti rozpočtu krajiny. Ťažba uhľovodíkov umožnila rozvoj petrochémie. Spracovateľský priemysel je málo rozvinutý s veľkým počtom nekvalifikovaných pracovníkov. Krajina je neobyčajne bohatá na nerastné suroviny: ortuť, fosfáty, železná ruda, olovo, platina a iné. 

h)- osobné rokovania:
- v rokoch 1996 a  1999 v Bratislave a v rokoch 1997,1998, a  2002 v Alžíri. Prezident R. Schuster navštívil Alžírsko v dňoch 20.-22. apríla 2002. Prezident ADĽR A. Bouteflika navštívil Slovenskú republiku v dňoch 15-17. júna 2003.

i)- banková dohoda medzi ČSOB, NBS a Banque d´ Algéria
 zatiaľ nebola podpísaná,

j) - zmiešané komisie pre hospodársku a obchodnú spoluprácu
 zatiaľ neboli realizované, ich realizácia je v kompetencii MH SR.

3. Obdržané žiadosti na vykonanie finančnej operácie s pohľadávkami po splatnosti

Rozhodujúce kritériá pre výber žiadateľa podľa schválených „Zásad...“ o vykonanie finančnej operácie na základe medzivládnej dohody sú:
a) banková záruka za úhradu inkasa z vysporiadania pohľadávok Slovenskej republiky od tuzemskej, alebo zahraničnej právnickej osoby, pričom posúdenie bankovej záruky je výhradne v právomoci Ministerstva financií Slovenskej republiky,
b) výška inkasa z vysporiadania pohľadávok Slovenskej republiky, pričom inkaso pohľadávok Slovenskej republiky predstavuje dosiahnutý príjem z vysporiadania pohľadávok Slovenskej republiky,
c) termín úhrady inkasa z vysporiadania pohľadávok Slovenskej republiky.

Ponuka na udelenie Mandátu a uzatvorenie Mandátnej zmluvy:
- žiadosť doručila na MF SR spoločnosť Lentimex  International s.r.o. Bratislava.  Iné ponuky na vysporiadanie alžírskeho dlhu MF SR doteraz neobdržalo.

Žiadosť  spoločnosti Lentimex  International s.r.o. Bratislava o vykonanie  finančnej operácie so zahraničnými pohľadávkami z 14.1.2004 doložená výpisom z Obchodného registra bola zaevidovaná na MF SR dňa 16.1.2004 s nasledovnými parametrami: 

- nominálna hodnota pohľadávky:  
 4.500.000 USD,

 - spôsob vykonania a popis technického riešenia:  
nákup tovaru v ADĽR, na ktorý finančné prostriedky uvoľní Banque d´Algérie na základe súhlasu alžírskej strany a následný predaj tovaru v zahraničí pri zabezpečenej platobnej podmienke vo forme akreditívu, bankovej garancie a pod.,

- ponuka výšky inkasa, výšky nákladov, a výšky odmeny:
 ponuka výšky inkasa (58%), výška nákladov 42% (39,7%-náklady  a výška odmeny 2,3%), 

- spôsob a termín úhrady inkasa pohľadávky: 
z nominálnej hodnoty 4.500.000.- USD spoločnosť Lentimex International s.r.o. Bratislava uhradí 58% na účet MF SR a zabezpečí následný bankový prevod prislúchajúcej čiastky na účet MF SR do 12 mesiacov od udelenia Mandátu na zabezpečenie vysporiadania pohľadávky SR po splatnosti voči ADĽR.

- návrh záruky za úhradu pohľadávky: 
banková garancia na hodnotu deblokovanej čiastky vystavená Unibankou a.s., Bratislava

- predpokladaný termín ukončenia finančnej operácie: 
  do 12 mesiacov od udelenia mandátu

- overená kópia výpisu z obchodného registra:  
spoločnosť Lentimex International  a.s. Bratislava  predložila Výpis z Obchodného registra Okresného súdu Bratislava I. zo dňa 8.1.2004,

- vyjadrenie Odboru MF SR k žiadosti:
ponuka spĺňa schválené kritériá v zmysle schválených „Zásad...“. 

Iné spoločnosti nepredložili na Ministerstvo financií Slovenskej republiky žiadosti o vykonanie finančnej operácie so zahraničnými pohľadávkami Slovenskej republiky voči Alžírskej demokratickej a ľudovej republike. Poradný orgán ministra financií SR pre riešenie finančných otázok vyplývajúcich z  medzivládnych úverových, clearingových, barterových a  iných dohôd (ďalej len Poradný orgán) akceptoval vyššie uvedené podmienky uvedené v  Žiadosti na vykonanie finančnej operácie s pohľadávkami po splatnosti z 14.1.2004, ktorú predložila spoločnosť Lentimex International s.r.o. Bratislava a odporučil vypracovať  a následne predložiť k schváleniu do vlády SR materiál „Návrh na vysporiadanie pohľadávky Slovenskej republiky po splatnosti voči Alžírskej demokratickej a ľudovej republike“.

Záver:
Poradný orgán na 74.zasadaní dňa 9. marca 2004 v rámci materiálu „Alžírska demokratická a ľudová republika - Návrh na výber spoločnosti poverenej na realizáciu vysporiadania pohľadávok po splatnosti“ prerokoval obdržanú žiadosť spoločnosti Lentimex International s.r.o. Bratislava a:
- odporučil podpredsedovi vlády a ministrovi financií Slovenskej republiky akceptovať ponuku spoločnosti Lentimex International s.r.o. Bratislava  podľa podmienok uvedených v bode A.2. návrhu uznesenia ( uvedených na strane 2 a 3 tohto materiálu),
- odporučil podpredsedovi vlády a ministrovi financií Slovenskej republiky a vláde    Slovenskej republiky súhlasiť s neuplatnením článku 5 odsek 5 “Zásad vlády pre postupy          pri správe a vysporiadaní pohľadávok Slovenskej republiky v zahraničí“, schválených        uznesením vlády SR č. 519 dňa 6.7.2000, pri realizácii časti vysporiadania pohľadávok SR po splatnosti voči Alžírskej demokratickej a ľudovej republike  v zmysle vyššie uvedeného bodu 71.2.a) vzhľadom na to, že MF SR obdržalo iba jednu ponuku na vysporiadanie predmetných pohľadávok (ktorá spĺňala všetky náležitosti podľa článku 5 odsek 2 predmetných “Zásad vlády SR...“),
- odporučil vypracovať MF SR materiál “Návrh na vysporiadanie pohľadávok SR po splatnosti voči Alžírskej demokratickej a ľudovej republike“ a následne predložiť listom podpredsedu vlády a ministra financií SR na úrad vlády SR so žiadosťou o jeho prerokovanie na zasadaní vlády Slovenskej republiky. Ministerstvo financií Slovenskej republiky navrhuje realizovať vysporiadanie pohľadávky Slovenskej republiky po splatnosti voči Alžírskej demokratickej a ľudovej republike spoločnosťou Lentimex International s.r.o. Bratislava podľa účtovnej evidencie k 15.4.2004 vo výške 1.679.769,69 USD (resp. v aktuálnej výške zostatku istiny po splatnosti po prerokovaní a schválení na zasadaní vlády SR ku dňu podpísania mandátnej zmluvy) za nasledovných podmienok:
- inkaso 58% z vysporiadania pohľadávky, výška nákladov celkom 42% (39,7% náklady, výška  
  odmeny 2,30%),  
- nevyčerpaný zostatok  nominálnej hodnoty istiny vyplývajúci z Mandátnej zmluvy  na vysporiadanie pohľadávok Slovenskej republiky po splatnosti voči Alžírskej demokratickej a ľudovej republike medzi Ministerstvom financií Slovenskej republiky a spoločnosťou Lentimex International s.r.o. Bratislava uzavretej dňa 8.10.2003 bude pripočítaný k aktuálnemu stavu na tovarovom účte (Compte Special) a následne vysporiadaný v rámci novej mandátnej zmluvy, 
- úhrada inkasa z vysporiadania pohľadávky v lehote do 12 mesiacov od  podpisu Mandátnej 
  zmluvy,
- neodvolateľná banková záruka vystavená UniBankou a.s., Bratislava na sumu vo výške 58% aktuálnej výšky nominálnej hodnoty istiny určenej k vysporiadaniu časti pohľadávky SR po splatnosti voči ADĽR.